ראובן פפרמן

ראובן (טומי) פפרמן (7 בספטמבר 1936 טימישוארה, רומניה – 12 במאי 2004) היה כירורג ישראלי. הוא כיהן כפרופסור באוניברסיטה העברית בירושלים וכמנהל מחלקה כירורגית בבית החולים קפלן ברחובות. נודע בתרומותיו לטיפול בנפגעי טראומה ובהשתלות איברים. נמנה עם חלוצי השתלות הכליות בישראל.

== קורות חיים ==
===שנותיו המוקדמות===
ראובן (טומי) פפרמן נולד בעיר טימישוארה בחבל באנאט ברומניה כצעיר בין שני בני הוריו. אביו, ד"ר אאוג'ן (ינה) יונה פפרמן (Jenő Pfeffermann) היה רופא מיילד ורופא משפחה וממנהיגי התנועה הציונית בטרנסילבניה ובאנאט. אחיו הבכור, ערן, נולד, בהתאם לרצון הוריו, בירושלים, בשנת 1935.
האב נפטר באופן פתאומי כשראובן היה בן 8. אחרי לימודים בבית הספר היסודי של הקהילה היהודית בטימשוארה, בשנת 1946 עלה פפרמן, אמו, יהודית, ואחיו לארץ ישראל.
הוא נקלט יחד עם אחיו בכפר הנוער בן שמן. בעת מצור בן שמן במלחמת העצמאות נאלץ להתפנות עם שאר התלמידים לכפר ויתקין. בהמשך התגורר פפרמן בירושלים. מכיתה י' למד בתיכון בית הכרם (לימים התיכון ליד האוניברסיטה העברית).

===לימודיו והקריירה הרפואית והאקדמית===
בשנת 1954 התחיל פפרמן לימודי רפואה באוניברסיטה העברית במסגרת עתודה אקדמית. מכה קשה היה עבורו מות אחיו ערן מפליטת כדור בעת קורס קצינים בחיל הרגלים ב-8 בנובמבר 1954. בעקבות המקרה של אחיו התחזקה בו הרצון לסייע כמיטב כוחותיו לפצועים בכלל ולנפגעים בצה"ל בפרט.
את הסטאז' כרופא עשה פפרמן בבית החולים שיבא בתל השומר. בשנת 1962 התחיל את שירותו הצבאי כרופא צבאי בחיל האוויר. עסק בהטסת פצועים במטוסים עוד לפני הקמת היחידה לפינוי בהיטס.
את ההתמחות בכירורגיה עשה פפרמן בבית החולים הדסה עין כרם. השתלם במיוחד בטיפול בנפגעי טראומה, לרבות בימי מלחמת ששת הימים והמרדפים בבקעת הירדן.
בימי מלחמת יום כיפור שירת פפרמן בבית החולים הצבאי המרכזי ברפידים
תחת פיקודו של מורו רוני רוזין.
בהתאם לניסיון שצברו פיתחו שניהם תורת "בית החולים הממיין" ואת לקחי הטיפול בפצועים במלחמה סיכם פפרמן במאמר מפתח בשנת 1976 ב Journal of Trauma.

בשנים 1974–1976 השתלם פפרמן בניו יורק בהשתלות כליות ובאימונולוגיה אצל פרופ' סם קונץ. בשובו ניהל יחד עם פרופ' אריה דורסט את היחידה להשתלות כליות בבית החולים "הדסה עין כרם". באותה תקופה התמנה כפרופסור שלא מן המניין באוניברסיטה העברית.

במרץ 1979 התמנה למנהל המחלקה הכירורגית של בית החולים "קפלן" ברחובות, אותה בנה מחדש וניהל עד פרישתו לגמלאות.
פפרמן עשה מאמצים רבים לקידום תחום הטיפול בטראומה הגופנית בחינוך הרפואי ובפיתוח היחידות לטיפול בטראומה ברחבי ישראל. הוא נחשב בנוסף לאחד מחלוצי השתלות הכליות בישראל.
עם תלמידיו נמנו כירורגים כמו דני סימון, עוז שפירא, הדר מרחב, איתן מור.
הוא קידם את פעילויות הספורט של המושתלים, נמנה עם מייסדי העמותה לספורט מושתלים בישראל והיה יושב הראש שלה מיום הקמתה ועד מותו.
ראובן פפרמן נפטר בשנת 2004 עקב מחלת פיברוזיס ריאתי ראשוני.
הוא הובא לקבורה בבית העלמין של קיבוץ גבעת ברנר.
פפרמן היה נשוי ללאה אופיר-פפרמן, אחות במקצועה, ונולדו להם שלושה ילדים. אלמנתו המשיכה את מפעלו בתחום קידום הספורט בקרב מושתלי האיברים.

==הנצחה==
*העמותה לספורט מושתלים בישראל שפעלה עד שנת 2010 נשאה את שמו

==מבחר מאמרים==
*Reuven Pfeffermann, Ron R. Rozin, Arie Durst, and G. Marin, Modern War Surgery: Operations <div class="mw-content-ltr">in an Evacuation Hospital during the October 1973 Arab-Israeli War,Journal of Trauma 16, no. 9 (September 1976), pp.694–703;
*Reuven Pfefferman, Ron R. Rozin -chapter Management of Abdominal Injuries p.446-456, in Manual of Disaster Medicine:Civilian and Military, Springer Verlag, Berlin 1989 (eds:Daniel Reis, Eran Dolev
[http://download.springer.com/static/pdf/499/bfm%253A978-3-642-83440-0%252F1.pdf?originUrl=http%3A%2F%2Flink.springer.com%2Fbook%2Fbfm%3A978-3-642-83440-0%2F1&token2=exp=1461369158~acl=%2Fstatic%2Fpdf%2F499%2Fbfm%25253A978-3-642-83440-0%25252F1.pdf%3ForiginUrl%3Dhttp%253A%252F%252Flink.springer.com%252Fbook%252Fbfm%253A978-3-642-83440-0%252F1*~hmac=44b40254d3f13f573e3cb2aa541f0c4d396abba3c8728a7f72365da1f7f3da80]
* Reuven Pfeffermann, Dr. Hadar Merhav, Harry Rofhstein and Dan Simon The use of laser in rectal surgery Lasers in Surgery and Medicine, Volume 6, Issue 5, 1986, Pages: 467–469 oct 2005
* Gallstone Pancreatitis Exploration of the Biliary System in Acute and Recurrent Pancreatitis
Herbert Freund, MD; Reuven Pfeffermann, MD; Arieh L. Durst, MD; Nathan Rabinovici, MD
Arch Surg. 1976;111(10):1106-1107. doi:10.1001/archsurg.1976.013602800640
* ,R.Pfeffermann, B.Vidne, S.Leapman, K.Butt. S. Kountz Urologic complications in renal primary and re-transplantation.Experience with 200 consecutive transplants
Am J Surg 131:242-245, 1976
</div>

==קישורים חיצוניים==
* [https://web.archive.org/web/20160312145157/http://www.israel-surgery.org.il/feferman_lea.pdf ביוגרפיה מאת לאה פפרמן באתר israel surgery]
* 
* [https://web.archive.org/web/20160313041315/http://www.israel-surgery.org.il/reuven_feferman.pdf מאמר הספד באתר איגוד הכירורגים בישראל]
* [http://www.klayot.org.il/עמותה-לספורט-מושתלים-ע-ש-פרופ-ראובן-פפרמן העמותה לספורט מושתלים]
* [https://web.archive.org/web/20160426191133/http://www.optimistic-thinking.co.il/ב-ל-ו-ג/אולימפיאדת-המושתלים/ אולימפיאדת המושתלים באתר סימן טוב]
* [http://www.hadassahmagazine.org/2009/04/30/medicine-king-hearts/ Medicine: King of Hearts ריאיון עם פרופ' עוז שפירא] מאת Wendy Elliman בכתב העת Hadassah magazine מאי-אפריל 2009
* [https://billiongraves.com/grave/Ruben-Tommy-Fefferman/7757252# באתר billiongraves]

קטגוריה:כירורגים ישראלים
קטגוריה:סגל האוניברסיטה העברית בירושלים: רפואה
קטגוריה:סגל מרכז רפואי קפלן
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:בוגרי העתודה האקדמית
קטגוריה:בוגרי התיכון ליד האוניברסיטה
קטגוריה:רופאים צבאיים ישראלים
קטגוריה:ישראלים ילידי רומניה
קטגוריה:טימישוארה: יהודים
קטגוריה:ישראלים שנולדו ב-1936
קטגוריה:ישראלים שנפטרו ב-2004